PATVIRTINTA

Skuodo vaikų lopšelio-darželio direktoriaus

2017 m. gruodžio 14 d. įsakymu Nr. V1-101

**SKUODO VAIKŲ LOPŠELIO-DARŽELIO INFORMACINIŲ IR KOMUNIKACINIŲ TECHNOLOGIJŲ NAUDOJIMO BEI DARBUOTOJŲ STEBĖSENOS IR KONTROLĖS DARBO VIETOJE TVARKA**

**I. BENDROSIOS NUOSTATOS**

1. Skuodo vaikų lopšelio darželio (toliau – Darželio) Informacinių ir komunikacinių technologijų naudojimo ir darbuotojų stebėsenos bei kontrolės darbo vietoje tvarka (toliau – Tvarka) parengta vadovaujantis Lietuvos Respublikos asmens duomenų teisinės apsaugos įstatymo, Lietuvos Respublikos darbo kodekso ir kt. teisės aktų nuostatomis.

2. Ši Tvarka nustato informacinių ir komunikacinių technologijų naudojimo darbo vietoje darbo metu taisykles, taip pat darbuotojų stebėsenos ir kontrolės darbo vietoje taisykles bei mastą.

3. Informacinės ir komunikacinės technologijos šioje Tvarkoje suprantamos kaip informacijos kaupimo, laikymo, apdorojimo, pateikimo ir perdavimo būdų bei priemonių visuma.

4. Įgyvendinant Tvarką, Darželio direktoriaus paskirtas darbuotojas (-ai) atsako už Darželio informacinių ir komunikacinių technologijų apskaitą, išdavimą darbuotojams, naudojimosi teisių nustatymą (apibrėžimą, įgalinimą), kitų pagal šią Tvarką kaupiamų duomenų naudojimą ir saugojimą.

5. Įgyvendinant nuosavybės ar valdymo teises į darbo vietoje naudojamas informacines ir komunikacines technologijas, negali būti pažeidžiamas darbuotojo asmeninio susižinojimo slaptumas.

**II. INFORMACINIŲ IR KOMUNIKACINIŲ TECHNOLOGIJŲ NAUDOJIMAS**

6. Darželio darbuotojams, atsižvelgiant į su einamų pareigų atlikimu susijusias darbo funkcijas, yra suteikiamos informacinių ir komunikacinių technologijų darbo priemonės: kompiuteris su darbui būtina programine įranga, prieiga prie interneto, tarnybinis elektroninis paštas ar kita įranga.

7. Suteiktos darbo priemonės priklauso Darželiui ir yra skirtos darbo funkcijoms vykdyti Darželio teritorijoje bei pastatuose, išskyrus tarnybinius mobiliuosius telefonus nešiojamus kompiuterius, plančetus kurie gali būti naudojami ir ne tik Darželio teritorijoje bei pastatuose. Atskirais atvejais, individualiai su darbuotoju gali būti raštu susitarta kitaip. Tuomet nurodomi konkretūs tikslai arba mastas, kuriais atitinkamos informacinių ir komunikacinių technologijų priemonės gali būti naudojamos. Reikalui esant, gali būti nustatomas ir naudojamų priemonių paslaugų limitas.

8. Darbuotojams, kurie naudojasi Darželio suteiktomis informacinėmis ir komunikacinėmis technologijomis, draudžiama:

8.1. skelbti informaciją apie Darželį internete, jei tai nėra susiję su darbinių funkcijų vykdymu;

8.2. naudoti tarnybinį elektroninį paštą ir interneto prieigą asmeniniams, komerciniams tikslams, Lietuvos Respublikos įstatymais draudžiamai veiklai, šmeižiančio, įžeidžiančio, grasinamojo pobūdžio ar visuomenės dorovės ir moralės principams prieštaraujančiai informacijai, kompiuterių virusams, masinei piktybiškai informacijai (*spam*) siųsti ar kitiems tikslams, kurie gali pažeisti Darželio ar kitų asmenų teisėtus interesus ir/ar dalykinę reputaciją;

8.3. parsisiųsti arba platinti tiesiogiai su darbu nesusijusią grafinę, garso ir vaizdo medžiagą, žaidimus ir programinę įrangą, siųsti duomenis, kurie yra užkrėsti virusais, turi įvairius kitus programinius kodus, bylas, galinčias sutrikdyti informacinės ir komunikacinės įrangos funkcionavimą ir saugumą;

8.4. savarankiškai keisti, taisyti informacinių ir komunikacinių technologijų techninę ir programinę įrangą;

8.5. perduoti Darželiui priklausančią informacinių ir komunikacinių technologijų techninę ir programinę įrangą tretiesiems asmenims, jei toks perdavimas nėra susijęs su darbinių funkcijų vykdymu ar gali bet kokiu būdu pakenkti Darželio interesams;

8.6. diegti, saugoti, naudoti, kopijuoti ar platinti bet kokią neautorizuotą, neteisėtą, autorines teises pažeidžiančią ar asmeninę programinę/kompiuterinę įrangą;

8.7. naudoti įrangą neteisėtai prieigai prie duomenų ar sistemų, sistemų saugumo tikrinimui, skenavimui, kompiuterinio tinklo srauto duomenų stebėjimui;

8.8. atlikti kitus su darbo funkcijų vykdymu nesusijusius veiksmus, jeigu darbuotojui rašytiniu susitarimu nebuvo suteikta teisė naudoti informacines ir komunikacines technologijas asmeniniais tikslais;

8.9. Darželio informacinių ir komunikacinių technologijų pagalba atlikti kitus veiksmus, kurie prieštarauja teisės aktams.

9. Darželio darbuotojams naudojant tarnybinio elektroninio pašto ir interneto resursus asmeniniais tikslais, Darželis neužtikrina darbuotojų asmeninės informacijos konfidencialumo.

10. Darželio darbuotojui pagal pareigas yra suteikiamas unikalus prisijungimo prie Darželio informacinių ir komunikacinių technologijų tinklo resursų vardas ir slaptažodis. Darbuotojas privalo saugoti suteiktą slaptažodį ir neatskleisti pastarojo tretiesiems asmenims.

**III. STEBĖSENA IR KONTROLĖ DARBO VIETOJE**

11. Darželis vykdydamas stebėseną ir kontrolę darbo vietoje naudojant informacines ir komunikacines technologijas gerbia darbuotojo teisę į privatų gyvenimą, užtikrina darbuotojo asmens duomenų saugumą.

12. Darželis, esant reikalui, stebėseną ir kontrolę darbo vietoje vykdo siekiant apsaugoti darbuotojų, ir kitų asmenų sveikatą, išvengti ekstremalių situacijų pavojaus, apsaugoti Darželio konfidencialius duomenis nuo atskleidimo tretiesiems asmenims, apsaugoti Darželio turtą ir turtinius interesus, užtikrinti asmenų saugumą patalpose ir priklausančiose teritorijose, o taip pat, apsaugoti informacines sistemas nuo įsilaužimų ir duomenų vagysčių, kenkėjiškų programų, kompiuterinių virusų bei pavojingų interneto puslapių ir pan.

13. Darželio patalpų, teritorijos vaizdo stebėjimas ir garso įrašymas gali būti vykdomas, kai dėl darbo specifikos būtina užtikrinti asmenų, turto ar visuomenės saugumą ir kitais atvejais, kai kiti būdai ar priemonės yra nepakankami ir (arba) netinkami siekiant išvardytų tikslų, išskyrus atvejus, kai tiesiogiai siekiama kontroliuoti darbo kokybę ir mastą. Apie vaizdo stebėjimą ir garso įrašymą konkrečioje darbovietės vietoje informuojama vaizdiniu žymeniu matomoje vietoje.

14. Visi Darželio stebėsenos ir kontrolės eigoje atlikti vaizdo ir garso įrašai saugomi 60 kalendorinių dienų, o po šio termino jie yra ištrinami.

15. Siekdama šiame skyriuje įvardintų stebėsenos ir kontrolės darbo vietoje tikslų Darželis užtikrina:

15.1. naudojamos darbuotojų stebėjimo ir kontrolės formos neišvengiamą būtinumą;

15.2. duomenų, renkamų tik nustatytam ir konkrečiam tikslui, tikslingumą;

15.3. skaidrumą, todėl neleidžiamas joks paslėptas vaizdo, elektroninio pašto, naudojimosi internetu ar programomis stebėjimas;

15.4. asmens duomenų, kurie gaunami vykdant stebėseną ir kontrolę darbo vietoje, proporcingumą (gauti asmens duomenys yra susiję ir nepertekliniai lyginant su nustatytu siekiamu tikslu);

15.5. informacijos tikslumą ir tinkamą duomenų išsaugojimą ne ilgiau, nei tai numatyta šioje Tvarkoje;

15.6. įdiegtų atitinkamų techninių ir organizacinių priemonių saugumą, kad bet kokie saugomi asmens duomenys būtų saugūs ir apsaugoti nuo išorinio kišimosi.

16. Šia Tvarka Darželio darbuotojai informuojami, kad gali būti, reikalui esant, patikrintas jiems priskirtuose kompiuteriuose įdiegtų komunikacijos programų turinys ar kitoks tarnybiniame elektroniniame pašte esantis elektroninis susirašinėjimas tiek, kiek tai yra būtina šioje Tvarkoje numatytiems tikslams pasiekti.

17. Darželyje gali būti naudojama speciali programa, kuri automatiniu būdu išsaugo darbuotojų interneto naršymo istoriją, pastaroji saugoma 14 kalendorinių dienų. Minėtų duomenų peržiūrėjimas vykdomas tik tada, kai kyla pagrįstas įtarimas dėl teisės aktų pažeidimo ar darbo pareigų nevykdymo (pažeidimo), ir peržiūrimi tik su galimu pažeidimu susiję duomenys. Duomenų peržiūrėjimo procedūroje visais atvejais dalyvauja ir pats darbuotojas, kurio duomenys peržiūrimi.

18. Darželis pasilieka teisę, esant reikalui, be atskiro darbuotojo įspėjimo riboti prieigą prie atskirų interneto svetainių ar programinės įrangos.

19. Darželyje įėjimui į kai kurias darbo patalpas (kabinetus ir kt.) gali būti naudojami elektroniniai įėjimo įrenginiai – personaliai išduodami darbuotojams elektroniniai raktai bei elektroninės durų atidarymo kortelės. Darbuotojų naudojimosi šiais elektroniniais įėjimo įrenginiais duomenys serveryje yra saugomi 60 kalendorinių dienų. Duomenys gali būti naudojami darbo laiko apskaitai patikslinti, iškilus abejonėms dėl darbuotojo dirbto darbo laiko.

20. Darželis pasilieka sau teisę (prieš tai raštu įspėjusi susijusius darbuotojus) įdiegti GSM-GPS apsaugos sistemas tarnybiniuose automobiliuose Tvarkoje numatytiems tikslams pasiekti vadovaudamasis pastarosios 15 punkte deklaruotais principais.

**IV. BAIGIAMOSIOS NUOSTATOS**

21. Ši Tvarka peržiūrima ir atnaujinama pasikeitus teisės aktams, kurie reglamentuoja šios srities teisinius santykius, o taip pat, esant būtinybei.

22. Ši Tvarka yra privaloma visiems Darželio darbuotojams. Darbuotojai su šia tvarka bei jos pakeitimais yra supažindinami pasirašytinai ir įsipareigoja jos laikytis. Šios Tvarkos pažeidimai gali būti laikomi darbo pareigų pažeidimais, už kuriuos gali būti taikoma atsakomybė, numatyta Lietuvos Respublikos darbo kodekse.

\_\_\_\_\_\_\_\_\_\_\_\_\_\_\_\_\_\_\_